หุ้นส่งท้ายปี53ปิด1,032.76จุด
หุ้นวันที่ 30 ธ.ค. ส่งท้ายปี2553 ปิดที่ 1,032.76 จุด ลดลง 1.83 จุด ท่ามกลางมูลค่าการซื้อขาย เพียง 19,911 ล้านบาท
30 ธ.ค. 2553

หุ้นวันที่ 30 ธ.ค. ส่งท้ายปี2553 ปิดที่ 1,032.76 จุด ลดลง 1.83 จุด ท่ามกลางมูลค่าการซื้อขาย เพียง 19,911 ล้านบาท
ดัชนีหุ้นไทยวันที่ 30 ธ.ค. ซึ่งเป็นวันทำการวันสุดท้ายของตลาดหลักทรัพย์ในปี 2553 เคลื่อนไหวอยู่ในแดนบวกสลับลบ ก่อนปิดที่ 1,032.76 จุด ลดลง 1.83 จุด หรือ 0.18  % แตะระดับสูงสุดที่ 1,036.72 จุด และระดับต่ำสุดที่ 1,029.96 จุด มูลค่าการซื้อขายเบาบาง 19,911  ล้านบาท
น.ส.มยุรี โชวิกรานต์ ผู้อำนวยการอาวุโส ฝ่ายวิเคราะห์หลักทรัพย์ บล.กิมเอ็ง (ประเทศไทย) เปิดเผยว่า ตลอดภาคเช้าดัชนีเคลื่อนไหวทั้งแดนบวกสลับกับแดนลบจน แต่ภาคบ่ายไม่สามารถยืนฝ่าแดนบวกได้ เพราะเจอแรงขายกำไรของนักลงทุนออกมา หลัง 2วันที่ผ่านมาดัชนีหุ้นขึ้นจากแรงซื้อของ กองทุนหุ้นระยะยาว (LTF) และกองทุนสำรองเลี้ยงชีพ (RMF) ทำให้ดัชนีเพิ่มขึ้น 15-16 จุด 
"ไม่มีปัจจัยอะไรที่ซับซ้อน เพราะหุ้นขึ้นมาเยอะ 2 วันติดกัน เป็นเรื่องปกติที่ต้องขายทำกำไรออกมาก่อนที่จะหยุดเทศกาลปีใหม่ ก่อนที่จะเข้ามาลงทุนใหม่ในปีหน้า"
อย่างไรก็ดี มองว่า เริ่มต้นปีหน้าจะเกิด January Effect หลังไม่ได้เกิดมาแล้ว 5 ปี เนื่องจากมองว่าปีหน้าเม็ดเงินต่างชาติยังไหลเข้าภูมิภาคเอเชียต่อ เพราะสภาพคล่องมันล้นตลาด ประกอบกับเชื่อว่าแรงขายของ LTF ที่ครบกำหนดอายุในต้นปีหน้าจะไม่มาก เพราะส่วนใหญ่มองว่าตลาดหุ้นกลุ่มเอเชียยังดีต่อเนื่อง ซึ่งเบื้องต้นคาดว่า นักลงทุนต่างชาติจะกลับเข้ามาซื้อหุ้นตั้งแต่สัปดาหืที่ 2 ของเดือน ม.ค.เป็นต้นไป 
ทั้งนี้ ประเมินกรอบดัชนีสัปดาห์แรกของเดือน ม.ค.ไว้ที่แนวต้าน 1,040 จุด และแนวรับที่ 1,020 จุดกลยุทธ์การลงทุนแนะนำถ้าดัชนีมีการย่อตัวแนะนำให้ทยอยเข้าซื้อหลักทรัพย์   
หลักทรัพย์ที่มีมูลค่าการซื้อขายสูงสุด 5 อันดับ ได้แก่
TRUE       มูลค่าการซื้อขาย  2,163 ล้านบาท ปิดที่ 7.10 บาท ลดลง 0.10 บาท (-1.39%) 
IRPC        มูลค่าการซื้อขาย 1,725 ล้านบาท ปิดที่ 6.50 บาท เพิ่มขึ้น 0.25 บาท (+4.00%)
TOP         มูลค่าการซื้อขาย 1,231 ล้านบาท ปิดที่ 78.25 บาท เพิ่มขึ้น 0.50 บาท (+0.64%) 
CPF         มูลค่าการซื้อขาย 977 ล้านบาท ปิดที่ 24.70 บาท ลดลง 0.10 บาท (-0.40%) 
SCB         มูลค่าการซื้อขาย  706 ล้านบาท ปิดที่ 103.50 บาท ลดลง 1.50 บาท (-1.43%)